Íslenska kvennalandsliðið í knattspyrnu mætir Kýpur á Laugardalsvelli í kvöld í undankeppni HM.
Íslenska kvennalandsliðið í knattspyrnu mætir Kýpur á Laugardalsvelli í kvöld í þriðja leik liðsins í undankeppni HM 2023. Þorsteinn Halldórsson, þjálfari liðsins, segir mikilvægi leiksins alveg jafn mikið og í síðasta leik þó svo að andstæðingurinn sé lakari.
Þorsteinn sagðist í samtali við RÚV gera nokkrar breytingar á byrjunarliðinu fyrir leikinn í kvöld en gaf þó ekki upp hverjar. Þá segir hann mikilvægt að nálgast andstæðinginn af virðingu, þrátt fyrir að Kýpur sé 110 sætum neðar en Ísland á styrkleikalista FIFA og hafi fengið á sig 20 mörk í undankeppninni.
Leikurinn við Kýpur hefst klukkan 18:45 og verður í beinni útsendingu á RÚV. Hitað verður upp fyrir leikinnn í HM stofunni frá klukkan 18:10.
Íslenska karlalandsliðið í handbolta kemur saman til æfinga 1.-6. nóvember og Guðmundur Þórður Guðmundsson, landsliðsþjálfari, hefur valið 20 leikmenn sem taka þátt í því verkefni. Engir leikir verða þó spilaðir. Æfingarnar marka upphafið á undirbúningi liðsins fyrir EM í janúar. Eftir þessar æfingar mun liðið ekki hittast fyrr en eftir áramót og spilar þá tvo vináttulandsleiki áður en haldið verður á mótið. Fyrsti leikur liðsins er gegn Portúgal þann 14. janúar.
Tveir nýliðar eru í hópnum sem Guðmundur valdi. Þeir Einar Þorsteinn Ólafsson, sem spilar með Val, og Elvar Ásgeirsson sem spilar með Nancy í Frakklandi. Björgvin Páll Gústavsson er ekki í hópnum en í viðtali við Fréttablaðið á dögunum sagðist hann frekar einblína á leik sinn með Val og á fjölskylduna og sagðist ekki ætla að gefa kost á sér í verkefni með landsliðinu næstu vikurnar.
Íslenska kvennalandsliðið í knattspyrnu mætir Kýpur á Laugardalsvelli í kvöld í undankeppni HM. 